**Sairaalainfektioiden torjunta vuodeosastoilla -ohje lapsipotilaiden vierailijoille**

Sairaalahoidon aikana potilas voi altistua tauteja aiheuttaville bakteereille ja viruksille. Suurin osa altistumisista tapahtuu käsien välityksellä. Flunssat tarttuvat myös ilmassa leijuvista pisaroista.

Noudattamalla seuraavia ohjeita voit itse omalta osaltasi torjua sairaalainfektioiden leviämistä osastohoidon aikana.

Jos vierailusi sairaalassa on välttämätön, vaikka sairastat tai perheessäsi on infektiotautia (flunssa, influenssa, mahatauti), ennen potilashuoneeseen menoa ota yhteyttä osaston hoitohenkilökuntaan.

# Käytä käsihuuhdetta

## Käsihuuhteen käyttö on tehokas keino ehkäistä taudinaiheuttajien leviämistä sairaalassa.

* osastolle saapuessasi
* potilashuoneeseen mennessäsi ja sieltä lähdettyäsi
* poistuessasi osastolta
* käytyäsi WC-ssä
* lapsen vaipan vaihdon jälkeen.

# Desinfioi kätesi oikein

* ota käsihuuhdetta kuiviin käsiin 1–2 painallusta
* hiero käsihuuhdetta käsiin kauttaaltaan, erityisesti sormenpäihin, peukaloihin ja kämmeniin, kunnes kädet ovat täysin kuivat.

# Pese kätesi vedellä ja saippualla

* aina kun kädet ovat näkyvästi likaiset
* WC-käynnin jälkeen
* lapsen vaipan vaihdon jälkeen.

# Yski ja aivasta oikein

* älä yski tai aivasta muita ihmisiä kohti
* yski ja aivasta tiiviisti nenäliinaan
* laita nenäliina välittömästi roskiin yskimisen jälkeen
* mikäli nenäliinaa ei ole saatavilla, yski silloin paidan hihan yläosaan
* yskimisen jälkeen desinfioi kädet käsihuuhteella.

# Yleisiä ohjeita

* Verisuonikanyyleita ei tule kosketella ilman syytä. Ilmoita hoitajalle, jos lapsen verisuonikanyyli kipeytyy, kanyylin juuri punoittaa tai kanyylin kiinnityssidokset repsottavat.
* Virtsakatetria ei pidä koskea tarpeettomasti. Virtsakatetrin keräyspussin tulee olla sijoitettuna virtsarakon alapuolelle.
* Haavoja ei tule kosketella tarpeettomasti.
* Tahriintuneet vaatteet vaihdetaan puhtaisiin. Vaatteita ei lasketa lattialle.
* Kengät ja tossut riisutaan ennen vuoteeseen menoa.
* Hammasharjaa ja muita henkilökohtaisia hygieniatuotteita ei lasketa lavuaarin reunalle.

# Muuta huomioitavaa

* Lastasi saatetaan hoitaa pisara – ja/tai kosketusvarotoimin, jos hän sairastaa tarttuvaa infektiosairautta tai hänellä on todettu antibiooteille vastustuskykyinen bakteeri. Henkilökunta opastaa teitä näissä tilanteissa.

Lisätietoa: [www.terveyskyla.fi/infektiotalo/infektioiden-ehkaisy](http://www.terveyskyla.fi/infektiotalo/infektioiden-ehkaisy)